**POGOSTA VPRAŠANJA IN ODGOVORI NANJE ZA SAMOSTOJNE NOVINARJE**

**Vprašanje:**

Kaj rabim, da se lahko vpišem v Razvid samostojnih novinarjev?

**Odgovor:**

V Razvid samostojnih novinarjev se lahko vpišejo osebe na podlagi [Zakona o medijih](http://pisrs.si/Pis.web/pregledPredpisa?id=ZAKO1608) (21. in 22. člen) in [Uredbe o postopku in podrobnejših merilih za pridobitev statusa samostojnega novinarja in za vodenje razvida kot javne knjige.](http://www.pisrs.si/Pis.web/pregledPredpisa?id=URED2029)

Pogoji za vpis v Razvid samostojnih novinarjev so opredeljeni v 22. členu Zakona o medijih:

»22. člen

(1) Status samostojnega novinarja se pridobi z vpisom v razvid samostojnih novinarjev pri pristojnem ministrstvu, po predhodnem mnenju registrirane strokovne organizacije novinarjev. O vpisu v razvid odloči pristojni minister.

(2) V razvid iz prejšnjega odstavka se vpiše, kdor izpolnjuje naslednje pogoje:

* da ima izkaz o aktivnem znanju slovenskega jezika, če ni državljan Republike Slovenije;
* da opravlja novinarsko dejavnost kot edini ali glavni poklic;
* da ima dokazila o objavah v medijih, ki so vpisani v razvid iz 12. člena tega zakona;
* da mu ni s pravnomočno sodno odločbo prepovedano opravljanje te dejavnosti.

(3) Pristojno ministrstvo izbriše iz razvida osebo, ki ne izpolnjuje več pogojev iz prejšnjega odstavka.

(4) Vlada Republike Slovenije na predlog pristojnega ministra z uredbo predpiše postopek in podrobnejša merila za pridobitev statusa samostojnega novinarja in za vodenje razvida samostojnih novinarjev kot javne knjige.

(5) Z uredbo iz prejšnjega odstavka se določi način in postopek občasnega preverjanja izpolnjevanja pogojev iz drugega odstavka tega člena, ki jih morajo za vpis v razvid izpolnjevati samostojni novinarji.«

**Vprašanje:**

Katere dokumente moram priložiti vlogi za vpis v Razvid samostojnih novinarjev?

**Odgovor:**

Dokumenti in dokazila, ki jih je potrebno priložiti vlogi za vpis v Razvid samostojnih novinarjev:

* izkaz o državljanstvu Republike Slovenije oziroma izkaz o aktivnem znanju slovenskega jezika, če vlagatelj\_ica ni državljan\_ka Republike Slovenije (vlagatelj\_ica-državljan\_ka Republike Slovenije mora vlogi priložiti potrdilo o državljanstvu, kdor ni državljan Republike Slovenije, pa izkaz o aktivnem znanju slovenskega jezika, ki ga izda Univerza v Ljubljani, Filozofska fakulteta, Center za slovenski jezik);
* izjava o izpolnjevanju pogojev iz 2. alineje 2. odstavka 22. člena Zakona o medijih, t.j. da vlagatelj\_ica opravlja novinarsko dejavnost kot edini ali glavni poklic (Uredba o postopku in podrobnejših merilih za pridobitev statusa samostojnega novinarja in za vodenje razvida kot javne knjige (Uradni list RS, št. 105/01) nadalje določa, da posameznik opravlja novinarsko dejavnost kot edini ali glavni poklic, kadar ni v delovnem razmerju za več kot polovičen delovni čas oziroma ne opravlja druge samostojne poklicne dejavnosti.);
* dokazilo o tem, da vlagatelju\_ici ni s pravnomočno sodno odločbo prepovedano opravljanje novinarske dejavnosti (kot dokazilo iz te alineje šteje izjava vlagatelja\_ice);
* dokazila o objavah v medijih, ki so vpisani v razvid medijev pri pristojnem ministrstvu (kot dokazila štejejo kopije ali posnetki člankov, reportaž, intervjujev ter drugih novinarskih zvrsti, ki so bili objavljeni pod imenom vlagatelja\_ice. Vlagatelj mora predložiti vsaj 20 navedenih dokazil za obdobje enega leta pred predložitvijo vloge za vpis v razvid in navesti imena medijev, v katerih so bili prispevki objavljeni. Kot dokazilo o izpolnjevanju pogoja iz te alineje šteje tudi potrdilo o objavah oziroma izjava medija, pri katerem novinar dela oziroma z njim sodeluje);
* predhodno mnenje registrirane strokovne organizacije novinarjev

**Vprašanje:**

Kdo je novinar?

**Odgovor:**

Zakon o medijih v 21. členu določa, kdo je oseba, ki je novinar:

**»21. člen**

(1) Novinar po tem zakonu je oseba, ki se ukvarja z zbiranjem, obdelavo, oblikovanjem ali razvrščanjem informacij za objavo prek medijev in je zaposlena pri izdajatelju, ali pa samostojno kot poklic opravlja novinarsko dejavnost (samostojni novinar).

(2) Urednik, novinar ali avtor prispevka niso dolžni razkriti vira informacij, razen v primerih, ko to določa kazenska zakonodaja.

(3) Novinarju se ne sme odpovedati delovnega razmerja ali prekiniti sklenjene pogodbe z njim, zmanjšati plače, spremeniti statusa v uredništvu ali kako drugače poslabšati njegovega položaja zaradi izražanja mnenj in stališč, ki so v skladu s programsko zasnovo ter s profesionalnimi pravili, merili in standardi.«

**Vprašanje:**

Katere dajatve morajo plačevati samostojni novinarji, če so vpisani v Razvid samostojnih novinarjev?

**Odgovor:**

**Pridobitev statusa samostojnega novinarja je vezana na obvezno sklenitev pokojninskega in invalidskega ter obveznega zdravstvenega zavarovanja ter na podlagi tega na obvezno plačevanje mesečnih obveznosti iz tega naslova.**

Tiste, ki se na novo vpisujejo v razvid samostojnih novinarjev, opozarjamo tudi na naslednje:

Pravilnik o postopku za razvrščanje v zavarovalne osnove, izdan na podlagi 209. člena Zakona o pokojninskem in invalidskem zavarovanju, določa postopek za razvrščanje v zavarovalne osnove za plačevanje prispevkov za pokojninsko in invalidsko zavarovanje tudi za samostojne novinarje.

Zavarovalna osnova se določi glede na dosežen dobiček zavarovanca, ugotovljen na podlagi obračuna davka oziroma odločbe o odmeri dohodnine. V primeru, da se obračun oziroma odločba ne nanaša na celotno davčno leto, se skladno s pravilnikom dosežen dobiček preračuna na letno raven tako, da se deli s številom mesecev, na katere se nanaša, in pomnoži z 12.

Navedeno pomeni, da boste, če so bili vaši prihodki v tem obdobju visoki, v prihodnjem letu uvrščeni v visoko zavarovalno osnovo za plačilo prispevkov.

Zato predvsem tiste, ki se na novo vpisujejo v razvid v drugi polovici koledarskega leta, opozarjamo, da pred vpisom v razvid razmislijo tudi o tem, kako se bodo njihovi prihodki v teh mesecih odrazili v višini prispevkov za pokojninsko in invalidsko zavarovanje prihodnje leto.

**Vprašanje:**

Ko mi ministrstvo izda odločbo, ali moram še kateri državni organ obvestiti o svojem statusu?

**Odgovor:**

Ministrstvo za kulturo izda odločbo in jo na podlagi Zakona o splošnem upravnem postopku posreduje samostojnemu novinarju, ki mora nato sam urediti prijave dejavnosti oz. zavarovanja na ustreznih institucijah (AJPES, FURS, ZZZS).

**Vprašanje:**

Kakšna je višina finančnih sredstev, ki jih moram plačevati kot samostojni novinar?

**Odgovor:**

Podatke o višini prispevkov, ki jih mora oseba plačevati, ki je vpisana v Razvid samostojnih novinarjev, se pridobi na Finančnem uradu Republike Slovenije oziroma tistem finančnem uradu, kjer ima samostojnih novinar stalo bivališče.

**Vprašanje:**

Ali kot samostojnih novinar lahko opravljam še kakšno drugo dejavnost?

**Odgovor:**

Novinar, ki ima status samostojnega novinarja, lahko opravlja le novinarsko dejavnost. Pri AJPESU je tako registriran za opravljanje dejavnosti **90.030** in / ali **74.200** (podlaga je Standardna klasifikacija dejavnosti – SKD).

Če samostojni novinar opravlja še kakšno drugo dejavnost, potem ne more opravljati novinarske dejavnosti v polnem delovnem času (40 ur tedensko), ampak lahko le v polovičnem delovnem času (20 ur tedensko).

**Vprašanje:**

Ali ima lahko oseba status samostojnega novinarja za 25 % delovni čas oziroma za 10 ur tedensko?

**Odgovor:**

Ne. Zakon o medijih določa, da se lahko v razvid samostojnih novinarjev vpiše oseba, ki poleg izpolnjevanja ostalih pogojev opravlja novinarsko dejavnost kot edini ali glavni poklic. Uredba o postopku in podrobnejših merilih za pridobitev statusa samostojnega novinarja in za vodenje razvida kot javne knjige (Uradni list RS, št. 105/01) nadalje določa, da posameznik opravlja novinarsko dejavnost kot edini ali glavni poklic, kadar ni v delovnem razmerju za več kot polovičen delovni čas oziroma ne opravlja druge samostojne poklicne dejavnosti.

**Vprašanje:**

Kako je z bolniško za samostojne novinarje, ki so vpisani v Razvid samostojnih novinarjev, če ta traja več kot 30 dni? Ali prispevke potem plača država?

**Odgovor:**

V zvezi z bolniško, ki je daljša od 30 dni, vas seznanjamo z nekaterimi možnostmi:

1. Uveljavljanje t. i. socialnih transferjev prek centrov za socialno delo ureja Zakon o socialno varstvenih prejemkih. Gre za ureditev iz pristojnosti Ministrstva za delo, družino, socialne zadeve in enake možnosti:

<https://www.gov.si/podrocja/socialna-varnost/socialne-pomoci-subvencije-in-znizana-placila/>

2. Informacije v zvezi z obdavčitvijo dohodka iz dejavnosti in akontacijo dohodnine ter razloge za znižanje davčne osnove boste našli na spletni povezavi FURS:

<http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_dejavnosti/>

kakor tudi informacije o plačevanju prispevkov za socialno varnost in uveljavljanju znižanja:

<http://www.fu.gov.si/poslovni_dogodki_podjetja/prispevki_za_socialno_varnost_fizicne_osebe_z_dejavnostjo/>

3. Uveljavljanje bolniškega nadomestila za samostojne zavezance od 30 delovnega dne bolniške dalje boste našli na spletni povezavi ZPIZ:

[https://zavarovanec.zzzs.si/wps/portal/portali/azos/nadomestila/nadom\_place/!ut/p/b0/04\_Sj9CPykssy0xPLMnMz0vMAfGjzOLNDHwdPTwNDD3cDQ2dDTy9nC1MjIPDjA2czPULsh0VAWum4sU!/](https://zavarovanec.zzzs.si/wps/portal/portali/azos/nadomestila/nadom_place/%21ut/p/b0/04_Sj9CPykssy0xPLMnMz0vMAfGjzOLNDHwdPTwNDD3cDQ2dDTy9nC1MjIPDjA2czPULsh0VAWum4sU%21/)

**Vprašanje:**

Na vas se obračam v upanju, da mi lahko pomagate pri moji odločitvi, ali naj zaprosim za status samostojnega novinarja, ali naj se raje prijavim v register s.p. Novinarstvo mi je zelo blizu, z njim se ukvarjam 5 let in se imam namen še naprej. Nisem pa čisto prepričana v kakšno delovno razmerje bi se podala. Zato bi vas vprašala, kakšna je razlika med plačevanjem prispevkov samostojnega novinarja in s.p.? Se prispevki plačujejo v približno isti višini? Morda mi boste lažje odgovorili, če vam zaupam, da se moj letni dohodek giblje med prib. 6.000–9.000 €.

**Odgovor:**

Status samostojnega novinarja je izenačen s statusom samostojnega podjetnika. Prvi dve leti, ko imate status samostojnega novinarja in, če ga imate prvič, imate približno 2 % davčnih olajšav – to vam bodo točno povedali na Finančnem uradu Ljubljana (če ste iz Ljubljane) oz. na tistem uradu, kamor ste uvrščeni glede na stalno bivališče.

Če pridobite status samostojnega novinarja, se pri AJPESU lahko vpišete za opravljanje dejavnosti:

90.030 umetniško ustvarjanje in/ali

74.200 fotografska dejavnost.

Pri tem pa ne morete opravljati še drugih dejavnosti (npr. prevajanje, drugo informiranje itd.). Če imate status "s.p.", pa druge dejavnosti lahko opravljate.

Za status samostojnega novinarja Ministrstvo za kulturo ne plačuje prispevkov. Status imate lahko za opravljanje novinarske dejavnosti za polovični delovni čas ali pa polni delovni čas.

**Vprašanje:**

Kaj je potrebno za izbris iz razvida samostojnih novinarjev?

**Odgovor:**

Za izbris iz Razvida samostojnih novinarjev je potrebna izjava (dobite jo na povezavi: <https://www.gov.si/zbirke/storitve/izbris-iz-razvida-samostojnih-novinarjev/>), ki jo podpišete in posredujete na Ministrstvo za kulturo. Izjavo lahko posredujete fizično po pošti ali jo pošljete skenirano, kot priponko po elektronski pošti na naslov: gp.mk@gov.si.

V izjavi navedite, s katerim dnem se želite izbrisati in vzrok za izbris. Po prejemu vloge oziroma prošnje za izbris ministrstvo pripravi odločbo in vas izbriše iz razvida. Odločbo se vam posreduje v skladu z Zakonom o splošnem upravnem postopku (ZUP).

**Vprašanje:**

Ali je ob koncu koledarskega leta potrebno posredovati poročilo o delu samostojnega novinarja?

**Odgovor:**

Ob koncu koledarskega leta samostojnim novinarjem, ki so vpisani v Razvid samostojnih novinarjev, ni treba poslati nobenega poročila o svojem delu.

**Vprašanje:**

Ali Ministrstvo za kulturo plačuje prispevke tudi samostojnim novinarjem, ki so vpisani v Razvid samostojnih novinarjev.

**Odgovor:**

Ministrstvo za kulturo ne plačuje prispevkov samostojnim novinarjem, ki so vpisani v Razvid samostojnih novinarjev.

**Vprašanje:**

Ali samostojni novinarji lahko poleg novinarskega dela opravljajo tudi druge dejavnosti?

**Odgovor:**

Ko pridobite status samostojnega novinarja in ste vpisani v Razvid samostojnih novinarjev pri Ministrstvu za kulturo, se pri AJPESU lahko vpišete za opravljanje le dveh dejavnosti in sicer:

90.030 umetniško ustvarjanje in/ali

74.200 fotografska dejavnost.

Pri tem pa ne morete opravljati še drugih dejavnosti (npr. prevajanje, drugo informiranje, vodenje oddaj, organiziranje prireditev itd.).

**Vprašanje:**

Ali se kot samostojni novinar lahko prijavim na razpise ministrstva in občine?

**Odgovor:**

Oseba, ki je samostojni novinar in je vpisana v Razvid samostojnih novinarjev pri Ministrstvu za kulturo, se lahko prijavi na razpise, ki jih razpisujejo ministrstva oziroma organi lokalne samouprave, če izpolnjujejo razpisne pogoje.

**Vprašanje:**

Ali imajo samostojni novinarji kakšne olajšave, če so vpisani v Razvid samostojnih novinarjev?

**Odgovor:**

Samostojni novinarji, ki so vpisani v Razvid samostojnih novinarjev pri Ministrstvu za kulturo, nimajo dodatnih olajšav.

**Vprašanje:**

Sem samostojni novinar in imam podpisanih več pogodb z različnimi mediji, za katere opravljam različne novinarske zadeve? Pogodbo, ki jo dobim v podpis je navadno tipska ali pa avtorska in je pripravljena zelo pavšalno? Zanima me, ali ministrstvo opravlja kakšen nadzor nad pogodbami, ki jih mediji podpisujejo z novinarji.

**Odgovor:**

Ministrstvo za kulturo ne izvaja nadzora nad pogodbami, ki jih podpisujejo mediji z novinarji.

**Vprašanje:**

V čem se status samostojnega novinarja razlikuje od statusa s. p., ki opravlja novinarsko dejavnost?

**Odgovor:**

Status Samostojnega novinarja je izenačen s statusom Samostojnega podjetnika. Prvi dve leti, ko imate status samostojnega novinarja in, če ga imate prvič, imate približno 2 % davčnih olajšav – to vam bodo točno povedali na Finančnem uradu Ljubljana (če ste iz Ljubljane) oz. na tistem uradu, kamor ste uvrščena glede na stalno bivališče.

Če pridobite status samostojnega novinarja, se pri AJPESU lahko vpišete za opravljanje dejavnosti:

90.030 umetniško ustvarjanje in/ali

74.200 fotografska dejavnost.

Pri tem pa ne morete opravljati še drugih dejavnosti (npr. prevajanje, drugo informiranje itd.). Medtem ko lahko, če imate status "s.p.", opravljate tudi druge dejavnosti.

Za status samostojnega novinarja Ministrstvo za kulturo ne plačuje prispevkov. Status imate lahko za opravljanje novinarske dejavnosti za polovični ali polni delovni čas.

**Vprašanje:**

Ali lahko tudi samostojni novinar izdaja račune (podobno kot s. p.)?

**Odgovor:**

Oseba, ki ima status samostojnega novinarja in je vpisana v Razvid samostojnih novinarjev, izdaja račune kot s. p., a le za dejavnost 90.030 (umetniško ustvarjanje – novinarstvo) in / ali 74.200 (fotografska dejavnost – fotoreporter).

**Vprašanje:**

Koliko znašajo mesečni stroški (prispevki za zdravstveno in pokojninsko zavarovanje …) pri statusu samostojnega novinarja za polovični delovni čas pri minimalni zavarovalni osnovi?

**Odgovor:**

Če imate status samostojnega novinarja in ste vpisani v razvid, plačujete:

1. prispevke za pokojninsko in invalidsko zavarovanje (Zavod za pokojninsko in invalidsko zavarovanje)

2. prispevke za zdravstveno zavarovanje (Zavod za zdravstveno zavarovanje Slovenije) in

3. akontacija davka iz dejavnosti (PDP – proračun države)

Poleg zgoraj navedenih, je treba plačevati tudi prispevke za zaposlovanje in prispevke za starševsko varstvo, če jih ne plačujete že v okviru katerega drugega delovnega statusa (npr. zaposlitve za polovični delovni čas).

Kakšna je višini prispevkov boste izvedeli na [FURS](http://www.fu.gov.si/davki_in_druge_dajatve/podrocja/prispevki_za_socialno_varnost/osnove_za_placilo_ter_zneski_prispevkov_za_socialno_varnost/?type=%3D17bb1b332b7d1cb8b0379b900f0a209catop).

**Vprašanje:**

V čem je razlika med statusom s. p. in statusom samostojni novinar. Se morda statusa razlikujeta v odgovornosti, kajti s. p. odgovarja z vsem svojim premoženjem?

**Odgovor:**

Edina razlika med statusom samostojni novinar in s. p. je:

1. da se na AJPESU za samostojnega novinarja lahko registrira dejavnost **90.030** in / ali **74.200,**

2. če ima oseba prvič status samostojnega novinarja, ima približno 2 % davčnih olajšav,

3. račune se lahko izstavlja samo za registrirani dejavnosti.

Pri s. p. pa:

1. lahko oseba registrira še druge dejavnosti iz Standardne klasifikacije dejavnosti (SKD),

2. nima 2 % davčne olajšave,

3. račune se lahko izstavlja za vse dejavnosti, ki si jih je oseba registrirala.

Pri obeh statusih pa oseba odgovarja z vsem svojim premoženjem.